MK ฟุ้งโครงการ “พาร์ค คอร์ท” ย่านสุขุมวิท 77 ปล่อยเช่า-ขายหมดภายใน Q1/61
MK ฟุ้งโครงการ "พาร์ค คอร์ท" อพาร์ทเม้นต์-คอนโดมิเนียมพรีเมียมย่านสุขุมวิท 77 ปล่อยเช่า-ขายหมดภายใน Q1/61

7 ก.พ. 2560

นางสาวดุษฎี ตันเจริญ รองกรรมการผู้จัดการ สายงานบริหารโครงการ บริษัท มั่นคงเคหะการ จำกัด (มหาชน) หรือ MK เปิดเผยว่า การพัฒนาโครงการ “พาร์ค คอร์ท” ซึ่งเป็นอพาร์ทเม้นต์และคอนโดมิเนียมระดับบน บนใจกลางสุขุมวิท 77 นั้น จะสามารถปล่อยเช่าและขายได้ทั้ง 100% ภายในไตรมาส 1/61 เนื่องจากปัจจุบันอุปทานสะสมของตลาดอพาร์ทเม้นต์ใจกลางกรุงเทพฯที่มุ่งเจาะกลุ่มระดับบน มีจำนวนประมาณ 12,000 ยูนิต โดยมีอัตราอุปสงค์อยู่ที่ 90% ขณะที่คอนโดมิเนียมระดับราคา 1.5-2.0 แสนบาท/ตารางเมตร ที่มีพื้นที่ใช้สอยระหว่าง 250-300 ตารางเมตรนั้น เป็นอุปทานที่มีอยู่น้อยมากในตลาด สวนทางกับอุปสงค์ที่ต้องการห้องพักที่มีพื้นที่ใหญ่สำหรับครอบครัว
ขณะที่โครงการพาร์ค คอร์ท จะจับตลาดทั้งกลุ่มเช่าระยะยาว และซื้อเพื่ออยู่อาศัยและลงทุน ด้วยการนำเสนอยูนิตที่มีขนาดพื้นที่ใช้สอยใหญ่ถึง 300 ตารางเมตร โดยกลุ่มตลาดเพื่อเช่าจะเน้นกลุ่มชาวต่างชาติและนักธุรกิจที่เดินทางมาทำงานในไทย หรือชาวต่างชาติที่ต้องการอยู่แบบครอบครัวใหญ่ ขณะที่กลุ่มตลาดเพื่อขายจะเน้นเจาะกลุ่มนักลงทุนทั้งไทยและต่างชาติ ที่อยากลงทุนเพื่อปล่อยเช่าในพื้นที่ดังกล่าว โดยบริษัทจะเป็นผู้บริหารจัดการและดูแลการปล่อยเช่าให้แบบครบวงจร